**23/2013. (XII.20.) Ör. számú rendelete**

**a közterület használatáról**

Törökszentmiklós Városi Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés e) pontjában meghatározott feladatkörében a következőket rendeli el:

**Általános rendelkezések**

1. §

(1) A rendelet tárgyi hatálya kiterjed:

a) Törökszentmiklós Város Önkormányzatának (továbbiakban: önkormányzat) tulajdonában álló és az ingatlan-nyilvántartás helyrajzi számmutatójában közterületként nyilvántartott belterületi földrészletekre,

b) az önkormányzat tulajdonában álló belterületi földrészlet, vagy építmény közhasználatra átadott részére,

c) az önkormányzat tulajdonában álló közutak, járdák nem közlekedési célú igénybevételére,

d) az a)-c) pontokban meghatározott ingatlanokon – a jogszabályok által nem kötelező jelleggel előírt – mobil és immobil felépítményekre és berendezésekre, valamint azok használatára,

e) az önkormányzat tulajdonában álló közparkolókra, ha azokat nem parkolási célból veszik igénybe.

(2) Nem terjed ki a rendelet hatálya a piacokra, a vásárcsarnokra és a vásártérre.

**Értelmező rendelkezések**

2. §

E rendelet alkalmazásában:

1. *Közterület*: közhasználatra szolgáló minden olyan állami vagy önkormányzati tulajdonban álló földterület, amelyet a rendeltetésének megfelelően bárki használhat és az ingatlan- nyilvántartás ekként tart nyilván. Közterületnek minősülnek továbbá e rendelet alkalmazásában az önkormányzati tulajdonú belterületi földrészletek, és építmények közhasználatra átadott része.

2. *Közterület-használat:* az a) pontban meghatározott földterületek használata

3. *Közúti jármű:* a közúti közlekedésről szóló 1988. évi I. tv. 47. § c) pontjának megfelelően: közúti szállító-vontató eszköz, ideértve az önjáró vagy vontatott munkagépet is.

4. *Üzemen kívül helyezett jármű*: Érvényes hatósági engedéllyel és jelzéssel, vagy hatósági engedéllyel egyáltalán nem rendelkező olyan jármű, amely közúti forgalomban csak ilyen engedéllyel és jelzéssel vehet részt.

5. *Üzemképtelen jármű*: Hatósági engedéllyel és jelzéssel rendelkező, de nyilvánvalóan mozgásképtelen, közúti közlekedésre alkalmatlan jármű. (pl: futómű-hiányos, motorhiányos stb.) Ilyen járműnek minősül a baleset folytán megsérült és elhagyott jármű is.

6.[[1]](#footnote-1) *Járműtárolás:* járműtárolásnak minősül a rendelet hatálya alá tartozó közterületen, valamint közforgalmi parkolóhelyen valamennyi típusú gépjármű, pótkocsi, vontatmány, mezőgazdasági gép, munkagép 2 órát meghaladó, megszakítás nélküli tartózkodása.

7. *Pavilon:* tartós elárusítóhely

8. *Mobil tájékoztató, megállító tábla:* 150 cm magasságot és 80 cm szélességet meg nem haladó méretű, a talajra nem rögzített reklámhordozó.

9. *Ideiglenes alkalmi árusítás*: ünnepekhez kötődő rendezvények és társadalmi események idején 20 napot meg nem haladó ideig tartó közterületi árusítás (pl. karácsonyi, szilveszteri termékek, fenyőfa értékesítése, illetve halottak napjához kapcsolódó virág- és kegytárgy-értékesítés).

10. *Ideiglenes idényjellegű árusítás*: az időszakonként megismétlődő szezonális termékek közterületi árusítása (pl. zöldség, gyümölcs, virág).

11. *Kitelepült árusítás*: a közterülettel határos üzletek közterületen történő árusítása, mely árusító hely az üzlet homlokzati síkjától mért 2 méter széles területnagyságot nem haladhatja meg, és a forgalmat nem akadályozza.

12. *Vendéglátó ipari egységek kitelepült árusítása*: a közterülettel határos vendéglátó ipari egységek közterületen történő árusítása.

13. *Közút:* a gyalogosok és a közúti járművek közlekedésére szolgáló közterület.

14. *Közút része*: a járda, az útpadka és a járdasziget.

15. *Mozgóbolt:* önjáró, vagy gépjárművel vontatott, az üzlet feltételeinek megfelelő árusítóhely.

16. *Mozgó árusítás*: mozgással járó, de mozgóboltnak (kosár, tricikli, fagylaltos-kocsi) nem minősülő közterületen folytatott kereskedelmi tevékenység.

17. *Helykijelölési dokumentáció*: az arra jogosított tervező által készített műszaki dokumentáció, amely a pavilon- elhelyezést városképi, építészeti, közlekedési, közmű- és zöldfelületi szempontból bemutatja, kapcsolatát a közterület elemeivel tisztázza, megoldja.

18. *Reklám, hirdetmény*: minden olyan figyelemfelhívásra alkalmas közlés, információ, tevékenység, amely valamely áru kelendőségének növelésére, szolgáltatás igénybevételére vagy ennek fokozására irányul vagy valamely tevékenységet népszerűsít.

19. *Önkormányzati hirdetőhely*: az önkormányzat által készített helyhez kötött hirdetőállvány.

20. *Építési munkaterület*: építési, felújítási munkálatokkal kapcsolatos állvány, konténer, építőanyag, törmelék, felvonulási épület elhelyezése.

21. *Tömegrendezvény*: közterület-használattal járó olyan kulturális, szabadidős, sport, továbbá karitatív, vagy egyéb társadalmi rendezvény, amelyen a résztvevők száma – az adott terület adottságaira is figyelemmel – várhatóan meghaladja a 200 főt, és amelynek a megtartására nem a gyülekezési jogról vagy a sportról szóló törvény rendelkezéseit kell alkalmazni.

22. *Szervező:* aki a közterület-használatra vonatkozó kérelmet, vagy bejelentést előterjeszti, illetve teszi. Nem természetes személy esetén a szervezet képviselője.

23.[[2]](#footnote-2) *Kiemelt városi rendezvények:* Május 1.- Városi Majális; Május hónap utolsó vasárnapja – Városi Gyermeknap; Július hónap második hétvégéje – Szentmiklósi Napok; Augusztus 20. – az államalapítás és az államalapító Szent István király ünnepe

**A közterület-használat létrejötte**

3. §

(1) E rendelet által szabályozott közterület-használatok esetében az igénybevevő számára a közterületet használni az önkormányzattal kötött megállapodás (továbbiakban: megállapodás), vagy e rendeletben foglalt esetekben előzetes bejelentés alapján lehet.

(2) Megállapodás legfeljebb egy évre köthető.

(3) Építési engedélyhez kötött közterület-használat esetében a polgármester közterület- használati megállapodást csak az első fokú építési hatóság jogerős engedélyező határozata alapján, az abban meghatározott feltételekkel köthet.

**Előzetes bejelentés alapján díjfizetés alól mentes közterület-használat**

4. §

(1) A Törökszentmiklós Városi Önkormányzat Városellátó Szolgálatnál (továbbiakban: VESZ) tett előzetes bejelentés alapján létrejövő közterület-használat esetei:

a) a közúti közlekedéshez és fuvarozáshoz kapcsolódó indító és pénztárfülke, autóbuszmegállóban lévő fedett várakozóhely, távbeszélőfülke, totó-lottó láda, postai levélszekrény elhelyezése,

b) közterületbe benyúló védőtető (előtető) és ernyőszerkezet,

c) gazdálkodó szervezeteknek, a hulladék gyűjtésére szolgáló gyűjtőedények, konténerek 24 órát meghaladó elhelyezése,

d) a tömeges forgalmat lebonyolító üzletek bejárata melletti hulladékgyűjtő edényzet elhelyezése

e) az önkormányzat megbízásából, a nemzetiségi önkormányzat, valamint az önkormányzat kulturális intézményei által szervezett kulturális és sportrendezvényekkel kapcsolatos közterület-használat,

f) politikai rendezvények, továbbá Törökszentmiklós város területén tevékenykedő közhasznú szervezetek által – az alapító okiratban foglalt tevékenységi körük szerinti – szociális, karitatív, vagy kulturális rendezvények megtartásához szükséges közterület-használat,

g) ingatlanon (épületen) elhelyezett, a közterületbe benyúló 1 m2–nél nem nagyobb cégér, falikar,

h) az üzlet bejárata melletti közterületen, összességében 1 m2 területet meg nem haladó, elhelyezett reklámot nem tartalmazó, maximum 2 db virágtartó edény, valamint hamutartó kihelyezése,

i) közterületen, illetve közúti járműre szerelt hangosító berendezés alkalmazásával történő reklámozás,

j) a fegyveres erők, a fegyveres testületek, a rendészeti szervek, a mentők, továbbá a vízügyi szolgálat létesítményei elhelyezése,

k) közműveknek (elektromos-, gáz-, távfűtő-, víz- és csatornázási művek), valamint a köztisztasági, postai és távközlési tevékenységgel foglalkozó szerveknek üzemviteli feladatok ellátását szolgáló közérdekű berendezések elhelyezése,

l) az országos és helyi közforgalmú vasutaknak, továbbá a közforgalmú közúti-, közlekedési vállalatoknak a feladatuk ellátását szolgáló létesítményei elhelyezése,

m) a közvetlen életveszély elhárításának céljára szükséges területhasználat.

(2) Az (1) bekezdés m) pontja kivételével a közterület-használatot, a használatot megelőzően a VESZ-hez legalább 15 nappal korábban be kell jelenteni.

(3) Az (1) bekezdésben felsorolt bejelentés-köteles közterület-használatok esetében a használat időtartama maximum 1 év lehet. Amennyiben a használó a lejáratot követően is igénybe kívánja venni a közterületet, azt ismételten be kell jelentenie a VESZ-nek.

(4) Az (1) bekezdésben felsorolt közterület-használat – amennyiben ez a rendezvények és az egyéb közterületi tevékenységek koordinálása miatt szükséges – a főépítész szakmai előírásai szerint és a rendelet 13. § (2) bekezdésében foglalt szabályok alkalmazásával történhet.

**Közterület-használati megállapodással létrejövő közterület-használat**

5. §

(1) A megállapodást átruházott hatáskörben az önkormányzat nevében a polgármester, mint használatba adó köti meg a VESZ által előkészített szerződést, az igénybe vevővel, mint használóval (továbbiakban használó):

(2) Megállapodást kell kötni:

a) pavilon elhelyezésére, ideiglenes alkalmi árusításra, ideiglenes idényjellegű árusításra, valamint kitelepült árusításra,

b) reklámhoz, mobil tájékoztató és megállító táblák kihelyezésére,

c) önkormányzati hirdetőhelyen történő hirdetés elhelyezésére,

d) építési munkaterület 48 órát meghaladó igénybevételére,

e) tüzelőanyag 48 órát meghaladó elhelyezésére,

f) mozgóbolti és mozgó árusításra,

g) bank-automaták elhelyezésére,

h) vendéglátó-ipari előkert kihelyezésére,

i) tűzijátékhoz, kiállításhoz, vásárhoz, sport-, és kulturális rendezvényekre, kivéve a 4. § (1) bekezdés e) és f) pontjában foglaltakat,

j) üzlet homlokzata előtti területen árubemutató, göngyöleg elhelyezésére,

k) képzőművészeti (portrékészítés), alkalmi javító és szolgáltató tevékenység üzleti célú folytatása céljából,

l) a közterületek, zöldterületek építése, fenntartása, karbantartása, javítása vagy az alatta fekvő közművezeték építése, felújítása, hibaelhárítása céljából történő igénybevételre.

m)[[3]](#footnote-3) A kiemelt városi rendezvényeken az előzetes igények (kapacitás, színvonal jellege, stb.) alapján kiválasztott kizárólagos vendéglátó-ipari szolgáltatató, és egyéb, más tevékenységet végző árusok, szolgáltatók által a szolgáltatás nyújtása céljából használt felépítmény, lakókocsi, vagy egyéb eszköz elhelyezésére.

(3) Nem köthető megállapodás:

a) a városképi-, műemléki és környezeti követelményeket ki nem elégítő közterület használatra,

b) a kereskedelmi tevékenységek végzésének feltételeiről szóló 210/2009. (IX. 29.) Korm. rendelet (továbbiakban: Kormr.) 3. sz. mellékletében meghatározott, kizárólag üzletben árusítható termékek forgalomba hozatalára,

c) a közlekedés biztonságát zavaró (utak és útkereszteződések, csomópontok beláthatóságát, közúti jelzőlámpákat takaró) berendezések és tárgyak elhelyezésére,

d) szeszesital forgalmazására, kivéve a Kormr. 15. §-ában meghatározott feltételek szerinti árusítást,

e) sátorgarázs elhelyezésére.

(4) Nem köthető megállapodás azzal, akinek az önkormányzattal vagy a VESZ-szel szemben bármily jogcímen lejárt tartozása áll fent.

**A közterület-használati kérelem, bejelentés és a közterület-használati megállapodás tartalma**

6. §

A közterület-használati kérelmet, bejelentést annak kell előterjesztenie, aki a közterületet használni kívánja.

(2) Ha a közterület ideiglenes jellegű használata építési munka végzésével kapcsolatos felszerelés így különösen állvány, építőanyag, törmelék. elhelyezése céljából szükséges, a kérelmet a kivitelező is előterjesztheti.

7. §

A közterület-használatra vonatkozó kérelmet, bejelentést a VESZ-hez kell benyújtani. A kérelem, bejelentés formanyomtatványát az 1. melléklet tartalmazza. A megállapodás megkötéséről – vagy annak megtagadásáról – a kérelem benyújtásától számított 30 napon belül kell dönteni.

8. §

(1) A bejelentésnek, megállapodás iránti kérelemnek tartalmaznia kell:

kérelmező nevét, lakóhelyének (székhelyének, vagy telephelyének) címét, jogi személyek, egyéni vállalkozók, jogi személyiséggel nem rendelkező társaságok esetén bankszámlaszámát és a számlavezető pénzintézet nevét, adószámát,

a közterület-használat célját és időtartamát, az igénybe venni kívánt közterület nagyságát, helyét és a használatának módját, a napi árusítás időtartamának pontos meghatározását.

(2) A bejelentéshez, kérelemhez csatolni kell:

a kérelmező által folytatni kívánt tevékenység gyakorlására való jogosultság hitelt érdemlő igazolását,

b) zöldterület, közpark használata esetén a terület helyreállítására vonatkozó nyilatkozatot,

c) forgalmat befolyásoló közterület-használat esetén egy M = 1 : 1000, vagy M = 1 : 500- as méretarányú forgalomszabályozási tervet, a rendőrség hozzájárulását, valamint az érintett útvonalon tömegközlekedést lebonyolító szervezetek hozzájárulását,

d) közterületen történő felépítmény elhelyezése esetén a felépítmény konkrét helyének megállapítására alkalmas, lehetőleg szakember által készített M=1:500-as (esetleg M=1:1000-es) méretarányú helyszínrajzot, illetve a megjelenést ábrázoló tervet vagy fényképet,

e) kulturális rendezvény, vásár, mutatványos tevékenység, vagy egyéb, több ember részvételével járó hasonló rendezvény esetében a terület takarítására vonatkozó nyilatkozatot,

f) a 4. § (1) bekezdés e) és f) pontjaiban meghatározott kulturális, karitatív és szociális célú közterület-használat kivételével, az ilyen tárgyú bejelentéshez csatolni kell a rendezvény programját,

g) A Kormányrendeletben engedélyhez kötött termék árusítására, vagy más ilyen tevékenység folytatására vonatkozó kérelemhez az ezen engedélyek, bizonyítványok, stb. meglétéről szóló nyilatkozatot.

9. §

(1) A megállapodásnak tartalmaznia kell:

a) a használó nevét és állandó lakóhelye, telephelye címét, b) a közterület-használat célját és időtartamát,

c) a közterület-használat helyének, módjának, mértékének és feltételeinek pontos meghatározását,

d) építési engedély köteles közterület-használat esetében a jogerős építési engedély kibocsátójának megnevezését, az engedély keltét és ügyiratszámát,

e) a megállapodás használatba adó részéről történő azonnali felmondása eseteit és az eredeti állapot helyreállítására vonatkozó kötelezettség előírását,

f) a közterület-használati díj mértékét és fizetésének módját,

g) a közterületen szervezett rendezvény jellegétől függően a szükséges pótlólagos mobil szeméttárolók és illemhelyek elhelyezésére vonatkozó előírást.

(2) Építési munka végzésére kötött megállapodásnak tartalmaznia kell:

1. a gyalogosok számára védőtetővel ellátott átjáró létesítését és szükség szerinti kivilágítását, amennyiben a használó a járdát teljes egészében elfoglalja és a gyalogosközlekedés a másik oldalon lévő járdára nem terelhető át,
2. a közlekedés útjában álló oszlopok és ezek alátéteinek fehérre való festését,
3. a járda- és útburkolatok, kertészeti létesítmények, fák, csatornák, árkok, korlátok, szobrok, építmények, úttartozékok, stb. kímélését, továbbá a közterület folyamatos tisztántartásának és visszaadás előtti feltakarításának kötelezettségét,
4. a turisztikailag kiemelt területeken a törmelék konténerben történő tárolását,
5. szükség szerint a városképi követelményeket kielégítő kerítés létesítését.

10. §

Amennyiben egy közterületi helyet több kérelmező kíván használni, a kérelmeket érkezési sorrendben kell elbírálni.

11. §

A megállapodást a használatra jogosultnak, köteles a közterület használat teljes időszakára megőrizni és magánál tartani.

**Közterület-használati díj**

12. §

(1) A használó a közterület-használatért díjat köteles fizetni. A díj mértékét a 2. melléklet tartalmazza.

(2)[[4]](#footnote-4) 2.000 Ft minimális díj alkalmazandó, amennyiben a 2. mellékletben foglalt táblázat alapján kiszámított közterület-használati díj – kivéve a táblázat 2. és 8. pontjában foglalt tevékenységeknél az egy napra kért engedély esetén - nem éri el a 2.000 Ft összeget.

(3) A negyedéves és annál rövidebb időtartamra szóló használat esetén a díj egy összegben, ennél hosszabb időtartam esetén a megállapodás alapján félévente, negyedévente fizethető.

(4) A díjat a közterület-használatot megelőzően, de legkésőbb a megállapodásban megállapított fizetési határidőig kell megfizetni. Amennyiben kérelmezőnek a kérelem benyújtását megelőző 5 évben az önkormányzat felé fennálló bármilyen tartozása van a közterület-használati díjat előre kell megfizetnie.

(5) A közterület-használati díj megállapítása szempontjából minden megkezdett m2 egésznek számít.

(6) A használó a közterület-használati díjat a tényleges üzemeltetésre tekintet nélkül köteles megfizetni.

(7) A közterület-használati díjat a megállapodáshoz csatolt készpénz átutalási megbízással vagy átutalással kell megfizetni, az önkormányzatnak a megállapodásban megadott bankszámlájára, melyről a VESZ számlát bocsát ki.

(8) A közterület-használati díjak befizetését a VESZ folyamatosan figyelemmel kíséri. Díjfizetés elmaradása esetén felszólítja a közterület használót majd a határidő leteltét követően intézkedik a hátralék behajtásáról.

**Mentesség a közterület-használati díj fizetése alól**

13. §

Nem kell közterület-használati díjat fizetni a 4. § (1) bekezdésében foglalt, bejelentés alapján történő használat esetén.

Az (1) bekezdés szerinti közterület-használat esetén is a használó köteles a használattal kapcsolatosan felmerülő – így különösen a közműfogyasztás díjaira, a terület helyreállítására, a takarításra, az irányító táblák elhelyezésére vonatkozó – költségeket valamint a rendezvény helyszínén és közvetlen környezetében a rendezvény kapcsán bekövetkezett károkat megtéríteni.

**A közterület-használat megszűnése és a szabálytalan közterület-használat jogkövetkezményei**

14. §

(1) A közterület-használat megszűnik:

a) a megállapodásban meghatározott idő lejártával, vagy feltétel bekövetkezésével,

b) a megállapodásnak a használó által történő azonnali hatályú, illetve legfeljebb 8 nap felmondási idővel történő felmondásával vagy

c) a megállapodásnak a használatba adó részéről történő azonnali hatályú, illetve 15 napra szóló felmondási idővel történő felmondásával,

(2) Használó a megállapodást 8 napos felmondási idővel indokolás nélkül, felmondhatja.

(3) A használatba adó a megállapodást azonnali hatállyal felmondhatja, ha:

a) a használó a közterületet nem a megállapodásban meghatározott célra és módon használja, vagy díjfizetési kötelezettségének egyszeri felszólításra nem tesz eleget,

b) a használó a közterületen folytatott tevékenységére jogosító okirat érvényessége megszűnt,

c) a közterület-használatot közérdekből kell megszüntetni.

(4) A használatba adó a megállapodást 15 nap felmondási idővel felmondhatja, amennyiben a terület más célú hasznosítását városi szempontból fontos közérdekű cél indokolja (városrendezés, városkép javítása, vagy egyéb ingatlanhasznosítás).

(5) A (2) bekezdés szerinti megszűnés esetében a már esedékessé vált és befizetett közterület-használati díjat visszakövetelni nem lehet.

15. §

(1) A közterület-használat megszűnése esetén a használó saját költségén köteles az eredeti állapotot helyreállítani. Ezt a rendelkezést kell alkalmazni az előzetes bejelentés alapján folytatott közterület-használat esetén is.

(2) A közterület-használat megszűnése esetén a pavilont - közterület-használati díj fizetési kötelezettség mellett - akkor nem kell eltávolítani a közterületről, ha ott az építési szabályok szerint továbbra is fennmaradhat.

16. §

(1) A 4. §-ban felsorolt esetek kivételével a megállapodás nélküli, valamint a megállapodásban meghatározott időtartam lejárta utáni használat esetén a jogosulatlan használó köteles:

a) a használatot azonnal megszüntetni és a közterületet eredeti állapotában saját költségén - minden kártalanítási igény nélkül - helyreállítani a megadott határidőn belül,

b) az igénybevett közterületnagyság és igénybevételi időtartam figyelembevételével a rendelet 28. §-a alapján meghatározott díjakat és pótdíjakat, valamint a jogérvényesítés igazolt költségét köteles megfizetni.

(2) Amennyiben a felhívásra a jogosulatlan használó a használatot nem szünteti meg, az egyéb jogkövetkezményeken túl a használatba adó vagy megbízottja a közterületen elhelyezett dolgokat a jogosulatlan használó költségére és veszélyére eltávolíthatja.

(3) Az eltávolított dolgok őrizetére a hatályos Polgári Törvénykönyv rendelkezéseit kell alkalmazni.

(4) A jogosulatlan használó csak az eltávolítás, a tárolás és a jogtalan használat miatti egyéb költségek megfizetése után veheti át az eltávolított dolgokat.

(5) Ha az eltávolított dolog tulajdonosa 5 napon belül nem jelentkezik, írásban értesíteni kell a tárolás helyéről. Ha közterületen elhelyezett dolog tulajdonosa ismeretlen, a felszólítást a helyben szokásos módon kell közzétenni.

(6) Ha a dolog tulajdonosa az eltávolítást követő 3 hónapon belül nem jelentkezik, a dolgot a használatba adó értékesítheti. Ha az értékesítés eredménytelen volt, a használatba adó a megsemmisítést is elrendelheti.

17. §

(1) Aki a közterületet megállapodás nélkül vagy attól eltérő célra használja, a rendelet alapján meghatározott közterület-használati díjon felül pótdíjat köteles fizetni. Amennyiben a használó a díj és pótdíj fizetési kötelezettségének a megadott határideig nem tesz eleget, a használatba adó a 14. § (3) bekezdés a) pontja szerint jár el.

(2) A pótdíj a 3. mellékletben meghatározott közterület-használati díjjal megegyező összeg, de minimum 20.000.- Ft. A közművezetékkel kapcsolatos burkolat vagy zöldterületek felbontása esetére a pótdíj minimum 5.000.- Ft.

(3) Jogtalan közterület-használat az is, ha a használó megkötötte a megállapodást, de nem az engedélyezett célra használja, vagy nagyobb területet vesz igénybe. Ilyen esetben a pótdíjfizetés alapja az Önkormányzat által meghatározott megállapodás szerinti, és a tényleges használat szerint fizetendő díj különbsége.

(4) A rendeletben meghatározott mértékű közterület-használati díjat és annak egyszeres pótdíját köteles megfizetni, aki a közterületet megállapodás nélkül használja.

(5) A rendeletben meghatározott közterület-használati díjon felül háromszoros pótdíjat tartozik megfizetni, aki a közterületet olyan célra vesz igénybe, amelyre nem köthető megállapodás.

(6) A rendeletben meghatározott díjon felül ötszörös pótdíjat tartozik megfizetni, aki

a) a közterületet engedély nélkül bontja fel

b) a közterületet a megállapodásban meghatározott lejárati határidő után is használja,

c) a megállapodásban a helyreállításra előírt feltételeket nem tartja be.

(7) A pótdíjfizetés nem teszi jogszerűvé a szabálytalan vagy engedély nélküli közterület-használatot.

(8) Az Önkormányzat a közterület-használati díjak és pótdíjak jogi úton történő érvényesítése során igényelheti költségeinek megtérítését és – a díj és pótdíj késedelmes fizetése esetén – a Ptk.-ban megjelölt késedelmi kamatot is.

(9) A VESZ Törökszentmiklós város közigazgatási területén közterületi munkák végzésére addig nem köt megállapodást a kérelmezővel, amíg az a korábban általa végzett közterület helyreállítási munkáival kapcsolatos garanciális kötelezettségeit felszólításra nem, vagy nem megfelelő minőségben teljesítette.

(10) A 4. § (2) bekezdésben meghatározott bejelentési kötelezettség elmulasztásával, késedelmes teljesítésével megtartott közterületi rendezvények esetén a szervező, ennek hiányában a közterületet ténylegesen használó az Önkormányzatnak e rendelet 3. mellékletében meghatározott közterület-használati díjon felül a használatra vonatkozó közterület-használati díj 25 %-ának megfelelő, de legkevesebb 5.000,- Ft pótdíjat köteles megfizetni.

(11) Az Önkormányzat a 4. § (4) bekezdés szerinti szakmai utasításokkal ellentétes, valamint a jogosulatlanul díjmentesen igénybe vett közterület-használat esetén a használattal okozott kár megtérítésén túl a használó az e rendelet 3. mellékletében meghatározott, a használatra vonatkozó közterület-használati díjat, de legkevesebb 10.000,- Ft-ot köteles megfizetni.

**Különös rendelkezések**

18. §

(1) Pavilon, vendéglátó ipari előkert csak az elfogadott helykijelölési dokumentációban megjelölt helyen lehet létesíteni. A helykijelölési dokumentáció elfogadásáról a városi főépítész előterjesztése alapján a Képviselő-testület Pénzügyi és Városfejlesztési Bizottsága dönt.

(2) Pavilon, vendéglátó ipari előkert létesítésére a közterület-használati megállapodást maximum 5 éves időtartamra lehet kötni, mely időtartam - indokolt esetben közös megegyezéssel - meghosszabbítható.

19. §

Idény-jellegű kitelepüléssel történő közterület-használatra csak egy szezonra köthető megállapodás.

20. §

(1) A közút területének közlekedésre szolgáló részén – a járda kivételével – kereskedelmi és egyéb nem közlekedési célú tevékenység nem folytatható. A közút területének egyéb részén, és a közút mellett a közút forgalombiztonságát érintő kereskedelmi tevékenység csak a közút kezelőjének hozzájárulása esetén végezhető.

(2) Az üzlettel nem rendelkező vállalkozóval (kereskedővel) üzletportál előtti közterületen - 5 m-en belül – az érintett (szomszédos) üzlettulajdonosoktól azonos profilban csak akkor köthető megállapodás, ha ahhoz az érintett üzlettulajdonosok hozzájárultak.

(3) Göngyöleg tárolására vonatkozó megállapodást legfeljebb 1 hét időtartamra lehet kötni.

21. §

(1) A fixen rögzített tájékoztató és figyelemfelhívó tábláknak meg kell felelniük a városképi követelményeknek. A rajtuk elhelyezett információ közízlést, más kereskedelmi érdeket és jogszabályt nem sérthet. A megfelelő városképi követelmények biztosítása érdekében a közterület-kezelő az egységes utca kép kialakításának érdekében - az engedély megadása előtt - köteles kikérni a Képviselő-testület Pénzügyi és Városfejlesztési Bizottság véleményét. A bizottság jogosult megszabni a kihelyezendő táblák alakját és betűtípusát az egységes település kép kialakításának érdekében.

(2) A mobil tájékoztató és megállító tábla a gyalogos közlekedést nem akadályozhatja.

22. §

Gyepfelületre, parkosított területre, valamint nem parkolás céljára szolgáló térburkolattal ellátott közterületre gépjárművel behajtani, beállni tilos.

23. §

Közterületen gigant poszter (plakát) nem helyezhető el, az egyéb önálló hirdető-berendezések maximális táblafelülete 2 m2 lehet. Az utca fölé kifeszített molinó (reklámfelirat) csak kivételes jelentőségű közérdekűnek minősíthető országos és városi rendezvényekre történő figyelemfelhívás céljából helyezhető el.

24. §

A tömegrendezvény megtartására vonatkozó közterület-használati megállapodást a zenés, táncos rendezvények működésének biztonságosabbá tételéről szóló 23/2011. (III.8.) Korm. rendeletben meghatározottak szerint kell megkötni.

25. §

A temetőknél a halottak napi árusítás során az árusításra kijelölt helyek – 2 m2, 6 m2, illetve 8 m2 nagyságúak – bérbeadása pályázat benyújtása után, sorsolás útján történik. Egy fő csak egy helyet kaphat a 2 m2 nagyságú helyekből.

A pályázatot legalább egy helyben (is) megjelenő napi- vagy hetilapban, hirdetési újságban kell közzétenni minden évben szeptember 15-ig. A pályázatokat a kitűzött határidő leteltekor bontani, értékelni kell (legkésőbb szeptember 25-ig). A nyertes pályázóval kell megkötni a közterület-foglalási bérleti szerződést. A sorsolásról a jelenlévők aláírásával hitelesített jegyzőkönyvet kell készíteni.

**A közterület használójának kötelezettségei**

26. §

(1) A közterület használója köteles az igénybe vett területet és környezetét folyamatosan tisztán és rendezett állapotban tartani és a keletkezett hulladék, szemét elszállíttatásáról, továbbá a zöldterületen lévő reklámtábla 1 m-es környezetében a zöldterület karbantartásáról gondoskodni. Közterületen szervezett alkalmi rendezvény esetén a használó ezen kötelezettségének a rendezvény befejezését követő 12 órán belül köteles eleget tenni.

(2) A használó köteles a megállapodást, valamint a tevékenység folytatásához szükséges engedélyeket (többek között: vállalkozói, működési engedély) a helyszínen tartani és azokat az önkormányzat ellenőrzéssel megbízott képviselője, a szakhatóságok, vagy a rendőrség ellenőrzése esetén kérésre felmutatni.

**A közterület-használat ellenőrzése**

27. §

(1) A közterület használatát – beleértve a rendelet 4. § (1) bekezdés és 22. § (1) bekezdésében felsorolt eseteket – az Önkormányzat közterület felügyelője és a VESZ megbízott képviselője jogosult és köteles ellenőrizni.

(2) A közterület használója köteles az ellenőrzésre jogosultak kérésére a használatra jogosító okiratokat (megállapodás, befizetést igazoló pénzügyi bizonylat) bemutatni.

(3) Mentesül a használó a megállapodás megszegésének – e rendeletben meghatározott – jogkövetkezményei alól, ha az említett okiratokat az ellenőrzésre jogosultnak 48 órán belül bemutatja.

**A közterület filmforgatási célú használata**

28. §[[5]](#footnote-5)

29. §[[6]](#footnote-6)

**Az üzemen kívül helyezett járművekre vonatkozó előírások**

30. §

(1) Közterületen 30 napot meghaladóan tárolt üzemen kívül helyezett jármű tulajdonosával, vagy üzembentartójával (a továbbiakban: tulajdonos) szemben a rendőrhatóság, vagy az út kezelője a közúti közlekedés szabályairól szóló 1/1975. (II. 15.) KpM–BM rendelet 59. § (3) bekezdése szerinti eljárást folytatja le.

(2) A közút kezelőjének az (1) bekezdés szerinti intézkedése esetén a jármű elszállítását megelőzően az intézkedés kezdeményezőjének és szakember jelenlétében jegyzőkönyvet kell felvenni, melynek tartalmaznia kell a jármű műszaki állapotának leírását, annak alváz- és motorszámát, a járműben található tárgyak felsorolását és a járműről készített fényképet, vagy videó felvételt.

(3) Az elszállított jármű tárolását tároló helyen kell biztosítani.

(4) A tároló helyre történő szállítást követően az ismert tulajdonost értesíteni kell és egyben írásban fel kell szólítani arra, hogy a járművét a tároló helyről 15 napon belül szállítsa el, és a felmerült költséget fizesse meg. Ismeretlen tulajdonos esetén a felszólítást a helyben szokásos módon kell közzé tenni.

(5) Az önkormányzat csak a felmerült költségek megtérítését követően köteles a járművet a jelentkező tulajdonosnak átadni.

(6) Az üzemképtelen járműben talált dolgok értékesítésére vagy megsemmisítésére a Ptk. találásra vonatkozó előírásait kell alkalmazni.

(7) Az elszállított és az önkormányzat által tárolt gépjárművekről a hivatal nyilvántartást vezet, amely tartalmazza a szállítással és tárolással kapcsolatosan felmerült költségeket alátámasztó dokumentumokat.

**Záró rendelkezések**

31. §

(1) Ez a rendelet 2014. január 01-én lép hatályba.

(2) E rendelet rendelkezéseit a hatálybalépését követően indult eljárásokban kell alkalmazni.

(3) Hatályát veszti Törökszentmiklós Város Önkormányzata Képviselő-testületének 16/2001. (V. 3.) és 17/2001. (V. 3.) számú rendeletei.

Törökszentmiklós, 2013. december 20.

Dr. Juhász Enikő s.k. Dr. Ondok László sk.

polgármester jegyző

**Kihirdetési záradék:** A rendelet 2013. december 20-án került kihirdetésre

*1. melléklet a 23/2013. (XII.20.) önkormányzati rendelethez*

**Közterület használatára vonatkozó bejelentés/megállapodás iránti kérelem**

Kérelmező (gazdasági társaság esetén cégneve, és a felelős ügyintéző neve):

………………………………………………………………………………………azzal a

**kérelemmel**

fordulok Törökszentmiklós Város Polgármesteréhez, hogy az alábbi tevékenységre a megjelölt helyen, a megjelölt időtartamra és célból a közterület-használatát engedélyezni szíveskedjen.

1. Kérelmező állandó lakóhelye, telephelye, telefonszáma:

………………………………………………………………………………………………….

2. Közterület-használat célja, módja (tábla, asztal, standard stb.) és mértéke (m2):

………………………………………………………………………………………………….

………………………………………………………………………………………………….

3. Közterület-használat időtartama:

………………………………………………………………………………………………….

4. Közterület-használat helye (igénybe venni kívánt közterület pontos meghatározása, egyértelmű leírással vagy helyszínrajzzal):

………………………………………………………………………………………………….

………………………………………………………………………………………………….

5. Ha a kérelmező gazdasági társaság vagy egyéni vállalkozó, adószáma:

………………………………………………………………………………………………….

6. A közterület-használati díjat

|  |  |  |  |
| --- | --- | --- | --- |
| egy összegben | negyedévente | félévente | \* |

kívánom megfizetni

(\*A megfelelő aláhúzandó!)

7. A kérelemhez mellékelni kell:

a) a kérelmező által folytatni kívánt tevékenység gyakorlására való jogosultság hitelt érdemlő igazolását,

b) zöldterület, közpark használata esetén a terület helyreállítására vonatkozó nyilatkozatot,

c) forgalmat befolyásoló közterület-használat esetén egy M = 1 : 1000, vagy M = 1 : 500-as méretarányú forgalomszabályozási tervet, a rendőrség hozzájárulását valamint az érintett útvonalon tömegközlekedést lebonyolító szervezetek hozzájárulását.

d) közterületen történő felépítmény elhelyezése esetén a felépítmény konkrét helyének megállapítására alkalmas, lehetőleg szakember által készített M=1:500-as (esetleg M=1:1000-es) méretarányú helyszínrajzot, illetve a megjelenést ábrázoló tervet vagy fényképet,

e) kulturális rendezvény, vásár, mutatványos tevékenység, vagy egyéb, több ember részvételével járó hasonló rendezvény esetében a terület takarítására vonatkozó nyilatkozatot,

f) a közterület használathoz a kulturális, karitatív és szociális célú közterület-használat kivételével, az ilyen tárgyú bejelentéshez csatolni kell a rendezvény programját,

g) A kereskedelmi tevékenységek végzésének feltételeiről szóló 210/2009. (IX. 29.) Korm. rendeletben engedélyhez kötött termék árusítására, vagy más ilyen tevékenység folytatására vonatkozó kérelemhez, az ezen engedélyek, bizonyítványok, stb. meglétéről szóló nyilatkozatot.

Büntetőjogi felelősségem tudatában kijelentem, hogy a közölt adatok a valóságnak megfelelnek.

Törökszentmiklós, \_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_

aláírás

*2. melléklet a 23 /2013. (XII.20.) önkormányzati rendelethez[[7]](#footnote-7)*

Közterület-használati díjak

|  |  |  |  |
| --- | --- | --- | --- |
|  | **„A”**  **A közterület használat módja** | | **„B”**  **Díj** |
| 1. | Mobil tájékoztató és megállító táblák, pavilon kitelepült elárusítóhely, árusító és bank-automata elhelyezése, és árubemutatás | | 450,- Ft+ÁFA/m2/hó |
| 2. | Ideiglenes alkalmi- és idényjellegű árusítás, áru és göngyöleg elhelyezése, képzőművészeti, alkalmi javító és szolgáltató tevékenység, virágárusítás | | 500,- Ft+ÁFA/m2/nap |
| 3. | Kiállítás, vásár, alkalmi vásár, sport- és kulturális rendezvények, reklámtevékenység, | | 400,- Ft+ÁFA/m2/hó |
| 4. | Hét naptári napot meghaladó építési munkával kapcsolatos állvány, építőanyag, törmelék és tüzelőanyag elhelyezése (közút, járda, egyéb közterület igénybevételével) | | 100,- Ft+ÁFA/m2/nap |
| 5. | Mozgóbolti és mozgó árusításra | | 2.000,- Ft+ÁFA/gk/nap |
| 6. | Vendéglátó ipari előkert, állandó elárusító pavilonlása olása céljára egysége egységesen a forgatási helyszínozva, ez a rendelet tervezselő településkép | | 550,- Ft+ÁFA/m2/hó |
| 7. | Önkormányzat által készített helyhez kötött hirdető állványon történő hirdetés elhelyezése | | 2.500,- Ft+ÁFA/m2 /félév |
| 8. | Kiemelt városi rendezvény: | | |
| Vendéglátó-ipari szolgáltatás (melegétel- és italfogyasztás) | egyedi megállapodás alapján\* | |
| Egyéb árusok, szolgáltatók | 1.000,- Ft+ÁFA/m2/nap\*\* | |

\* Az egyedi megállapodás alapján a szerződő a tevékenység végzésére kizárólagos jogot szerez. A közterületi használati díj mértéke a rendezvény jellege, időszaka, várható látogatottsága alapján egyedileg kerül meghatározásra.

\*\* Amennyiben a közterület használati díj nem éri el az 5.000.- Ft összeget, a bérelt terület méretétől függetlenül 5.000.- Ft minimális díj alkalmazandó.

1. Módosította: a /2016. (04.20) Ök. rendelet 1. § [↑](#footnote-ref-1)
2. Hatályba léptette : a /2016. (04.20) Ök. rendelet 2. § [↑](#footnote-ref-2)
3. Hatályba léptette : a /2016. (04.20) Ök. rendelet 3. § [↑](#footnote-ref-3)
4. Módosította: a /2016. (04.20) Ök. rendelet 4. § [↑](#footnote-ref-4)
5. hatályon kívül helyezte: a25/2015. (IX.25.) Ör. 7. § (2) bekezdése [↑](#footnote-ref-5)
6. hatályon kívül helyezte: a 25/2015. (IX.25.) Ör. 7. § (2) bekezdése [↑](#footnote-ref-6)
7. Módosította: \_\_\_\_\_ Önk. rendelet 5 §-a [↑](#footnote-ref-7)